Na temelju članka 27. Statuta Grada Zlatara („Službeni glasnik Krapinsko – zagorske županije“ broj 36A/13 i 9/18) i članka 7. Odluke o javnim priznanjima Grada Zlatara („Službeni glasnik Krapinsko – zagorske županije“ broj: 6/07) Gradsko vijeće Grada Zlatara na 17. sjednici održanoj 11. travnja 2019. godine, donosi

**ZAKLJUČAK**

**o dodjeli javnih priznanja Grada Zlatara za 2019. godinu**

**I.**

**Plaketa Grada Zlatara**:

1. ŠKOLSKA KNJIGA d.o.o., Zagreb – za dugogodišnju podršku i pokroviteljstvo dječjih priredbi manifestacije „Dani kajkavske riječi“ i promociju kajkavskog kulturnog stvaralaštva mladih

Obrazloženje: Školska knjiga d.d. pokrovitelj je i sponzor dječjih priredbi „Dana kajkavske riječi“ od samog osnutka manifestacije. Školska knjiga kao izdavač i njeno izdanje „Modra lasta“ podržali su Zbor malih pjesnika, dječju likovnu izložbu „Čovjek čovjeku“ te u početku manifestacije i dječju zabavnu priredbu – natjecanje u brzini i spretnosti „Djeca, jabuke i smijeh“. Preko uredništva Modre laste aktivno su sudjelovali u pripremi Zbora malih pjesnika i likovne izložbe. Predstavnici „Modre laste“ bili su članovi stručnih ocjenjivačkih sudova, a sama „Modra lasta“ objavljivala je natječaje za dječje priredbe kao i najbolje radove pristigle na natječaj. I danas Školska knjiga nagrađuje sve sudionike Zbora malih pjesnika i likovne izložbe paketima sa svojim časopisima i promotivnim materijalima, a sve učenike nagrađene za najbolje radove kao i najbolje voditelje i škole, dariva svojim izdanjima. Predstavnik Školske knjige stalni je član prosudbene komisije Zbora malih pjesnika i prisustvuje svim priredbama na kojima uručuje nagrade. Svojom podrškom Školska knjiga dugi niz godina doprinosi uspješnoj realizaciji dječjih priredbi, a praćenjem manifestacije utječe i na promicanje dječjeg likovnog i kajkavskog pjesničkog stvaralaštva u osnovnim školama. Osim vrijedne sponzorske pomoći, Školska knjiga svojim pokroviteljstvom doprinosi ugledu zlatarskih dječjih priredbi i njihovom održanju očuvanjem interesa za suradnju s našom manifestacijom u osnovnim školama širom kajkavske Hrvatske, što izravno doprinosi 50-godišnjem održanju tradicionalnih dječjih priredbi i Dana kajkavske riječi u cjelini i time očuvanju kulturnog identiteta Grada Zlatara.

1. ŽELJKO SLUNJSKI, dipl. novinar – za dugogodišnji uspješan rad u novinarstvu i promociju Grada Zlatara

Obrazloženje: Željko Slunjski se u novinarstvu pojavljuje od 17. godine života surađujući u „Varaždinskim vijestima“ i emisijama Radio Čakovca. Cijeli radni vijek je proveo u SSSH na poslovima informiranja i komuniciranja. Višegodišnji je suradnik Večernjeg lista, Vjesnika, Arene, Vikenda, Jutarnjeg lista, Novog lista, Kajkavskog kolendara i Zagorskog lista. Radio je autorske emisije za Hrvatski radio te surađivao u programima Radio Samobora, Radio Zaboka i Radio Zlatara. Turistički je vodić po Hrvatskom zagorju i više od 40 godina voditelj javnih priredbi. Dugogodišnji je voditelj Pajdaškog sprehajanja i većine kulturnih događanja u Zlataru te novinarski izvjestitelj na internetskim stranicama Grada Zlatara, radiju i tisku. Na taj način trajno doprinosi ugledu Grada Zlatara.

1. BORIS BREŽNJAK, prof. psihologije – za dugogodišnji uspješan rad na području obrazovanja i kulture

Obrazloženje: Boris Brežnjak kao volonter je dugi niz godina u KPD-u Zlatarjeve voditelj tečaja sviranja gitare za djecu osnovnoškolske i srednjoškolske dobi. Radi i s harmonikaško – gitarističkim orkestrom glazbene sekcije DORA. Djeca i mladi vole blagost kojom pristupa radu, njegovu fleksibilnost, susretljivost i način na koji ih potiče. Boris Brežnjak kao profesor psihologije, osim što glazbeno obrazuje, i odgaja, s lakoćom okuplja mlade i zadržava ih u udruzi gdje svrsishodno provode svoje slobodno vrijeme ulaganjem u razvoj svojih vještina i sposobnosti. Zbog tog angažmana gradske su manifestacije imale i imaju sadržajno svoj glazbeni pečat, a Grad Zlatar se orkestrom predstavljao i u drugim mjestima kontinentalne i primorske Hrvatske te je tako Boris Brežnjak doprinio ugledu Grada Zlatara u Krapinsko-zagorskoj županiji i cijeloj Republici Hrvatskoj.

**II.**

**Diploma Grada Zlatara**:

1. **Vjekoslav Kadoić,**  za posebne zasluge na polju humanosti, 125 davanja krvi.

Obrazloženje: Ivan Groš član je Crvenog križa s darovanih 125 bočica krvi, što predstavlja pedesetogodišnji čin odricanja čovjeka u korist zdravlja i života drugog čovjeka, predstavlja najviši moralni i humani čin te naglašeno čovjekoljublje. Dobročinstvo iskazano na ovaj način izuzetno doprinosi ugledu Grada Zlatara u Krapinsko-zagorskoj županiji i cijeloj Republici Hrvatskoj.

1. **Ivan Groš,**  za posebne zasluge na polju humanosti, 100 davanja krvi.

Obrazloženje: Ivan Groš član je Crvenog križa s darovanih 100 bočica krvi, što predstavlja četrdesetogodišnji čin odricanja čovjeka u korist zdravlja i života drugog čovjeka, predstavlja najviši moralni i humani čin te naglašeno čovjekoljublje. Dobročinstvo iskazano na ovaj način izuzetno doprinosi ugledu Grada Zlatara u Krapinsko-zagorskoj županiji i cijeloj Republici Hrvatskoj.

1. **Tomo Valjak**, za osvojeno 1. mjesto u ukupnom poretku alpskog skijanja u Republici Hrvatskoj u kategoriji „Mlađi kadeti“ za 2018/2019. godinu.

Obrazloženje: Tomo Valjak, učenik 7.a razreda Osnovne škole „Ante Kovačića“ Zlatar u sezoni 2018/2019. natječući se u alpskom skijanju u Hrvatskoj u Croski Kupu u kategoriji „Mlađi kadeti“ bio je prvi u slalomu i veleslalomu te zauzeo 1.mjesto u ukupnom poretku u Republici Hrvatskoj. Svoj najveći uspjeh je ostvario osvojivši 3. mjesto u slalomskoj utrci na ALPECIMBRA FIS Children Cup-u, koji je neslužbeno Svjetsko prvenstvo u skijanju za mlađe uzraste u talijanskoj regiji Trentino, nekad poznato po imenu Topolino te tako doprinosi ugledu Grada Zlatara u Krapinsko-zagorskoj županiji i cijeloj Republici Hrvatskoj.

1. **Lana Preis**, prvakinja Republike Hrvatske i 1. na rang listi Hrvatskog teniskog saveza za tenisačice do 12 godina

Obrazloženje: Lana Preis prva je na rang listi Hrvatskog teniskog saveza za tenisačice do 12 godina. Na devet turnira u organizaciji HTS-a osvojila je prvo mjesto, a na Prvenstvu Hrvatske u Varaždinu bila je državna prvakinja Hrvatske. Predvodila je ženski dio reprezentacije Hrvatske na turnirima u Italiji i Velikoj Britaniji. Proglašena je najboljom sportašicom Krapinsko-zagorske županije tako doprinosi ugledu Grada Zlatara u Krapinsko-zagorskoj županiji i u cijeloj Republici Hrvatskoj.

1. **Ivica Rogina**, za dugogodišnje sudjelovanje na „Pajdaškom sprehajanju“ i promociju običaja zlatarskog kraja.

Obrazloženje: Ivica Rogina zajedno s obitelji je od 1977. godine 34 puta nastupio na „Pajdaškom sprehajanju“ u sklopu Dana kajkavskih riječi u Zlataru. Dobio je sedam zlatnih lampaša za osvojena prva mjesta, koje zajedno s brojnim priznanjima, zagorskim narodnim nošnjama i starinskim alatima izlaže zainteresiranim posjetiteljima u etno sobi svoje stare hiže na Roginovom bregu.

**III.**

Ovaj zaključak objavit će se u „Službenom glasniku Krapinsko – zagorske županije“.

GRADSKO VIJEĆE GRADA ZLATARA

KLASA. 061-01/19-01/01

URBROJ: 2211/01-01-19-14

Zlatar, 11. travnja 2019.

PREDSJEDNIK

Krunoslav Klancir, dipl.ing.agr.